# Gavina corsa

La gavina corsa o gavina roja a les Balears (Ichthyaetus audouinii) és una espècie d'ocell de l'ordre dels caradriformes i una de les espècies de gavina més escasses del món.

## Morfologia

* Fa 50 cm de llargària total i 125-138 cm d'envergadura alar.
* Té el dors i les ales d'un gris clar. Aquestes darreres presenten una conspícua taca negra formada per la part terminal de les primàries externes.
* El bec és de color vermell carmí amb una banda negra abans de la punta, que és groga (això la distingeix, a primera vista, de les altres gavines).
* Les potes són d'un gris verdenc.
* Iris fosc, amb anell orbital carmesí.
* El cap i el pit són d'un blanc pur.

## Reproducció

Manté poblacions nidificants a les Balears, als Columbrets, al delta de l'Ebre i al delta del Llobregat, els efectius del qual sumen la meitat de la població mundial. Fora de les àrees de nidificació, aquesta gavina és molt escassa.
Fan el niu i hi ponen 2 ous, a l'abril-maig, en àrees sense gaire vegetació.

## Alimentació

Pesca peixos i rarament menja carronya. S'alimenta de nit, tant a alta mar com a les platges.

## Hàbitat

Viu a la Mediterrània, a alta mar, i cria a les illes, preferentment si són petites i de costes rocalloses. Normalment vol penya-segats i roques a les illes on nia, però, en el cas de la colònia del Principat de Catalunya, s'ha adaptat a un terreny menys vertical, com ara el delta de l'Ebre.

## Costums

* Arriba a les àrees de cria durant els mesos de març i abril. A l'hivern és escassa.
* La majoria deixa els llocs de cria i marxa més al sud, a la costa sahariana d'Àfrica, a hivernar, tot i que la resta es reuneix al delta de l'Ebre per mudar.

## Estat de conservació

És una espècie en expandiment, ja que a la dècada de 1960 només n'hi havia 1.000 exemplars i, actualment, es calcula que n'hi ha 10.000.

## Observacions

El nom científic honora el naturalista francès Jean Victoire Audouin.
L'esperança de vida dels individus adults de la colònia del Parc Natural del Delta de l'Ebre és del 90,5%, pot arribar als 21 anys si es considera només com individu adult i si es té en consideració des que neix, aleshores arriba als 25 anys (Oro et al., 1999). En canvi a la colònia de l'illa de Cabrera (Mallorca) és més baixa (84,9 %) i a les Columbretes és més alta (94 %, Cam et al., 2004).

## Galeria d'imatges

* Exemplars fotografiats a punta de Ses Portes (Illa d'Eivissa)
* Gavina corsa en vol

## Referències

* ↑ «Gavina corsa». Cercaterm. TERMCAT, Centre de Terminologia. Rev. 30/03/2023(català)
* ↑ Muntaner, Jordi. «Naturalisme: La gavina roja» (PDF). num.029 p. 13. Es Busqueret, 2012. [Consulta: 1r abril 2023].
* ↑ Llorente, Gustavo: Els vertebrats de les zones humides dels Països Catalans. Editorial Pòrtic, S.A. Col·lecció Conèixer La Natura, núm. 6, plana 116. Desembre del 1988, Barcelona. ISBN 84-7306-354-6
* ↑ Lalueza i Fox, Jordi: El llibre dels ocells de Catalunya. Editorial De Vecchi - Edicions Cap Roig. Barcelona, 1987, plana 56. ISBN 84-315-0434-X
* ↑ Oro, Daniel; Pradel, Roger «Recruitment of Audouin\'s gull to the Ebro Delta colony at metapopulation level in the western Mediterranean» (en anglès). Marine Ecology Progress Series, 180, 03-05-1999, pàg. 267–273. DOI: 10.3354/meps180267. ISSN: 0171-8630.
* ↑ Pedrocchi, Vittorio; Oro, Daniel «Pla de recuperació de la gavina corsa a Catalunya Biologia i conservació» (PDF). Documents dels Quaderns de medi ambient (Generalitat de Catalunya), vol.12, 12-2005, pàg. 46 [Consulta: 1r abril 2023].

## Enllaços externs

* Estudi de la població d'aquest ocell al Principat de Catalunya. (català)
* Taxonomia d'aquesta espècie. (anglès)